ક્લબ મહિન્દ્રા મસ્ત રિસોર્ટ છે. બે વાગ્યે ચેક-ઈન થઈ, રૂમ પર જઈ, ફ્રેશ થઈ, આરામ કરીએ. રિસોર્ટની રૂમમાં બાથરૂમમાં ગરમ પાણીનો અને ઠંડા પાણીનો એમ બે નળ છે. ગરમ પાણીના નળમાં શરૂઆતમાં ઠંડું પાણી આવે પછી ગરમ થતું જાય, પછી દાઝી જવાય એટલું ગરમ પાણી આવતું હોય છે, એટલે સાચવવું. નાનાં બાળકો સાથે હોય તો એમને આ સમજ ખાસ આપવી અથવા સાચવવાં. (બાથરૂમમાં સાબુ નથી હોતો, ટૂથપેસ્ટ પણ નહીં. ટોવેલ જોઈએ એટલા મળે છે.) ચારેક-પાંચેક વાગ્યે ફરી ફ્રેશ થઈ રિસોર્ટની પ્રોપર્ટી જોવાની, શું શું છે? અહીં, બાળકો માટે હીંચકા છે, ચિંચૂડો છે, ક્લાઈમ્બિંગ માટેનાં દોરડાં છે, લપસણી છે. ક્રિકેટ માટે નેટ-પ્રેક્ટિસ માટેની જાળી હોય છે તેવી જાળીવાળું ગ્રાઉન્ડ છે, તેમાં બેટ-બોલ છે. સૌથી મજાનો સ્વિમિંગ-પુલ છે.નનાનાં બાળકો માટે નાનો ને તરતાં આવડતું હોય તેમના માટે મોટો. સ્વિમિંગ પુલમાં પડવા માટે સ્વિમિંગ કોસ્ચ્યુમ ફરજિયાત છે, એટલે ઘરેથી લઈને જ આવવું. ત્યાં ટ્યૂબ્સ પણ છે, જેથી તરતાં ન આવડતું હોય તો ડૂબવાથી બચી શકાય. ક્લબમાં રિસેપ્શન રૂમની સામેનો રૂમ ઇન્ડોર ગેમનો છે. કેરમ, એર બોલ, બિલિયર્ડ છે. ચિત્રકામ અને ટુકડા જોડીને બનાવવાની ક્રાફ્ટ ગેમ છે. આ જ રૂમમાં સ્ટોર છે, જ્યાં કેપ, ટી-શર્ટ, ઝુમ્મર જેવી વસ્તુઓ મળે છે. પણ અહીંથી ના લેવી. આવી કોઈ વસ્તુ ખરીદવી હોય તો દેવળિયા પાર્કમાં જે સ્ટોર છે ત્યાંથી ખરીદવી. કારણ કે અહીં કરતાં પાર્કમાં આની આ જ વસ્તુ પ્રમાણમાં ઘણી સસ્તી મળે છે. સ્ટોરમાં ખાણી-પીણીનો કોઈ સામાન નથી મળતો. એ સામાન લેવો હોય તો, કાં સાસણ જાઓ (આઠ કિ.મી.) અથવા તલાલા (૧૩ કિ.મી.). એટલે, જેમણે રિસોર્ટમાં રહીને પણ પૈસા બચાવવા હોય તેમણે ક્લબમાં પહોંચતાં પહેલાં સાસણ કે તલાલાથી બ્રેડ, બટર, જામ, ફ્રૂટ્સ લઈ લેવાં. જે લોકો આવી સગવડ કરવા ઈચ્છતા હોય ને રિસોર્ટની રૂમ પર જાતે જ એકાદ-બે ટાઇમ રાંધી લેવા ઈચ્છતા હોય તેમણે ઘરેથી જ પેકિંગ કરતી વખતે થોડા ચોખા, કાચી ખીચડી, બટાટા-કાંદા-મરચાં, દળેલું મીઠું-મરચું-હળદર-ધાણાજીરું. આખું રાઈ-જીરું, એક કાચની નાની પણ ફિટ બોટલમાં થોડું ઓઇલ (તેલ) યાદ રાખીને લઈ લેવાં જોઈએ. ત્રણ દિવસમાં રાત્રે રૂમ પર જાતે બનાવેલું ખવાય ને બહાર ફરવા જાઓ ત્યારે બહારથી જ જમીને આવો તો ચેક-આઉટ વખતે ઘણું ઓછું બિલ પે કરવું પડે.